കാബൂളിലെ ഡ്രോണ് ആക്രമണത്തില് മരിച്ചത് നിരപരാധികള്: അബദ്ധം സമ്മതിച്ച് അമേരിക്ക വാഷിംഗ്ടണ്: കാബൂളില് താലിബാന് ഭീകരര്ക്കെതിരെ അമേരിക്ക നടത്തിയ ഡ്രോണ് ആക്രമണത്തില് കൊല്ലപ്പെട്ടത് നിരപരാധികളെന്ന് സമ്മതിച്ച് സൈന്യം. പലായനം ചെയ്യാനിരുന്ന കുടുംബത്തിന് നേരെയായിരുന്നു ഡ്രോണ് ആക്രമണം. അഫ്ഗാന് ദൗത്യ ചുമതലയുണ്ടായിരുന്ന അമേരിക്കന് സൈനിക മേധാവി ജനറല് ഫ്രാങ്ക് മെക്കന്സിയാണ് കുറ്റസമ്മതം നടത്തിയത്. ഖൊറാസന് ഐ.എസ് ഭീകരര് കൊല്ലപ്പെട്ടെന്നായിരുന്നു അമേരിക്കയുടെ ആദ്യ നിഗമനം. അമേരിക്കന് പ്രതിരോധ സെക്രട്ടറി ലോയ്ഡ് ഓസ്റ്റിന് വധിക്കപ്പെട്ട കുടുംബാംഗങ്ങളുടെ വിയോഗത്തില് അതീവ ദു:ഖം രേഖപ്പെടുത്തി. ഒരു യുദ്ധഭൂമിയില് മരണങ്ങള് ഒഴിവാക്കാനാവാത്തതാണ്. എന്നാല് സംഭവിച്ചത് വലിയ തെറ്റാണെന്നും ലോയ്ഡ് സമ്മതിച്ചു. 13 സൈനികര് കൊല്ലപ്പെട്ടതടക്കം നൂറുകണക്കിന് പേരാണ് കാബൂള് വിമാനത്താവള കവാടത്തിന് മുന്നിലെ ചാവേര് ആക്രമണത്തില് ഇല്ലാതായത്. ഭീകരര്ക്കെതിരെ പിറ്റേദിവസം തന്നെ അമേരിക്ക പ്രത്യാക്രമണം നടത്തുകയായിരുന്നു. എന്നാല് ഒരു വീടിന് മുന്നില് നിര്ത്തിയിട്ടിരുന്ന ജീപ്പിനെ ലക്ഷ്യമാക്കിയാണ് മിസൈല് പാഞ്ഞത്. 10 പേരാണ് ആക്രമണത്തില് കൊല്ലപ്പെട്ടത്. അമേരിക്കയ്ക്കായി പ്രവര്ത്തിച്ചിരുന്ന പരിഭാഷകനും കുടുംബവുമാണ് കൊല്ലപ്പെട്ടതെന്നും അമേരിക്ക സ്ഥിരീകരിച്ചു. വെള്ളം നിറച്ച കന്നാസുകള് ബോംബുകളാണെന്ന് തെറ്റിദ്ധരിച്ചാണ് ആക്രമി ച്ചതെന്നാണ് വിശദീകരണം. അവസാന ഘട്ടത്തിലെ രക്ഷാപ്രവര്ത്തനത്തിനൊപ്പം അമേരിക്കയിലേക്ക് കടക്കാന് സാധനങ്ങള് ജീപ്പിലേക്ക് വയ്ക്കുന്നതിനിടെയാണ് മിസൈല് പതിച്ചത്. ഭീകരര് കൊല്ലപ്പെട്ടന്ന വാര്ത്തകളാണ് കാബൂളില് നിന്നും പുറത്തുവന്നത്. വിമാനത്താവളത്തിന് കിലോമീറ്റര് മാത്രം അകലെയുള്ള ഒരു വീടിന് നേരെയാണ് അമേരിക്കയുടെ ഡ്രോണ് മിസൈല് അയച്ചത്.